AIDS SE ŠIRI I U SJEDINJENIM DRŽAVAMA, 9/7/02 - 2002-07-09
Washington je jedan od najteže pogodjenih gradova - svaki dvadeseti stanovnik je zaražen virusom H-I-V.
Otkad je počela epidemija, u Sjedinjenim Državama je registrirano 800 hiljada slučajeva AIDS-a. Kod Amerikanaca afričkog porijekla, koji predstavljaju 12 procenata ukupne američke populacije, ova kriza je veoma akutna. U 2000. godini, Afroamerikanci su bili nosioci gotovo polovine, odnosno 47 procenata novih slučajeva ove bolesti, te više od polovine novih infekcija virusom HIV. Glavni grad Sjedinjenih Država, Washington, jedan je od najteže pogodjenih gradova. Dok federalna vlada, prema budžetskom predračunu, ove godine treba da na borbu protiv AIDS-a potroši 15 milijardi dolara - u prestonici i sjedištu vlade - svaki dvadeseti stanovnik je zaražen virusom HIV-a, što je 12 puta više od američkog prosjeka. U Washingtonu, DC, sa 60 procenata crnačke populacije, procenat oboljelih od AIDS-a je visok kao u Nigeriji, Ugandi ili Angoli. U kategoriji Afro-amerikanaca starosti od 25 do 44 godine - AIDS je ubica broj jedan. A u toj populaciji još uvijek preovladava mišljenje da je AIDS - bolest bijelih homoseksualaca. - Većina nas je, ustvari, bila veoma komotna u shvatanju da je zahvaćena samo ta marginalna grupa i da mi ne treba da brinemo, kaže Ronald Lewis, iz gradskog Ministarstva za zdravlje. U ovom gradu se broj novih slučajeva kod žena utrostučio od 1991. godine. U 90 posto slučajeva radi se o Afro-amerikankama. A one su, kažu, najteže pogodjene činjenicom da mnogi njihovi muškarci žive dvostruke živote. Stalno slušamo priče o ženama koje sa istim čovjekom žive 10, 15, godina, čak i u brakovima, a pojavljuju se kod ljekara sa pozitivnim nalazom HIV-a. To su žene koje pojma nemaju da su njihovi partneri u seksualnoj vezi i sa drugim muškarcima. Epidemija se širi i zbog još jedne opasne zablude. Tačno je da sa novim lijekovima osobe koje su HIV pozitivne sada žive duže. Medjutim, prema nalazima Fondacije KAISER, svaki četvrti Afro-amerikanac pogrešno misli da je AIDS izlječiva bolest. Eric Turner, koji sa virusom HIV živi od 1986. godine kaže da je teško obrazovati ljude koji uopšte neće da slušaju. - Naša je zajednica kao kuća koja gori, a ljudi u njoj traže izgovore zašto ne izadju iz nje, kaže Eric.. AIDS je još uvijek opasan ubojica. Jedino što sada svoje žrtve sve više nalazi i u kućama u sjeni washingtonskog Capitola.....